Folketing
2002-05-23

Til hr. Frank Jensen vil jeg sige, at hvad angår Finansministeriets rolle, så formoder jeg, at regeringen har overvejet meget nøje, hvordan Finansministeriet skulle inddrages med henblik på den fremtidige folkeskole, og det har ministeren jo også lige været oppe og redegøre for. Til fru Bodil Kornbek vil jeg sige, at vi synes, børnehaveklassen skal være obligatorisk og, som jeg også sagde før, rumme flere skoleorienterede emner. Men der skal ikke være tale om egentlige lektioner, som vi kender fra en 1. klasse, men mere om en målrettet indlæring gennem leg, f.eks. kan man gennem leg lære børnene bogstaverne at kende, så de er godt rustede til 1. klasse. Det er det, vi taler om, vi taler ikke om, at de skal til at gå i 1. klasse i børnehaveklassen.